b"\n_START_ARTICLE_\nBanki\n_START_SECTION_\nHist\xc3\xb2ria\n_START_PARAGRAPH_\nBanki fou tamb\xc3\xa9 el nom d'un antic estat tributari protegit de l'\xc3\x8dndia, del tipus zamindari que despr\xc3\xa9s va esdevenir propietat del govern. Era a Orissa i tenia una superf\xc3\xadcie d'uns 300\xc2\xa0km\xc2\xb2 i una poblaci\xc3\xb3 el 1881 de 56.900 habitants. Tenia al nord el riu Mahanadi (que el separava dels estats de Baramba i Tigaria), a l'est amb el districte de Cuttack, al sud el districte de Puri i a l'oest l'estat de Khandpara; una petita part estava al nord del Mahanadi. La capital era Banki a la riba sud del Mahanadi; altres pobles eren Charchika, Baideswar, Kalapathar, i Subarnapur._NEWLINE_Va signar el protectorat el 1805 i va pagar un tribut fins al 1840 de 443 lliures; el 1840 l'estat fou confiscat a causa del fet que el raja fou condemnat per assassinat i empresonat de per vida. Va passar a control directe del govern de Bengala i administrat pel comissionat de Cuttack en la jurisdicci\xc3\xb3 del qual fou incl\xc3\xb2s. L'estat va incrementar la prosperitat sota els brit\xc3\xa0nics i en deu anys quasi va doblar els ingressos. La poblaci\xc3\xb3 va passar de 49.426 habitants el 1872 (177 pobles) a 56.900 habitants el 1881, el 99,5% hind\xc3\xbas. Era el territori m\xc3\xa9s densament poblat d'Orissa."